Wanneer jy by die voordeur instap, sien jy ’n sierlike boog so eie aan huise uit dié era. Die dubbele vloerlyste was daar toe hulle die huis gekoop het – waarskynlik om vogskade in bedwang te hou. “Ons hou daarvan,” sê Lizé- Marie, “dis meer dramaties.”
Veral dié geel kleur het hulle aan “Ouma” se huis laat dink, en nie op ’n manier wat jou hart warm maak nie! Die twee het die verfblikke nader getrek – met ’n plan: Hulle wou ’n huis skep waar gaste met die intrapslag sal weet hier bly onkonvensionele, kunstige mense. Danksy hul handewerk is die huis vandag kleurvol en propvol persoonlikheid; tog het hulle waar moontlik die oorspronklike statige gevoel van die ou gebou behou.
Die leefvertrek was oorspronklik grys en wit, maar nadat Lizé-Marie inspirasie uit ’n ou Dulux-kleurgids gekry het, het sy besluit op ’n statige donkergrys en groen vir die mure. “Ons wou die vertrek soos ’n ou Engelse studeerkamer laat lyk, want ons het baie boeke en is mal oor lees,” vertel sy.
Die portretlys is ook grys geverf, want met reeds twee kleure op die muur wou sy nie ’n derde streep maak nie. Die vloerlyste is ’n ligter, sagte grys (Dulux se Antique Sterling), maar die donkerhout-vensterrame is net so gelos. Die houtvloere is ook nie geverf nie. “Ons wou graag iets van die outentieke gevoel van die huis behou,” verduidelik Lizé-Marie. “Boonop eggo dit die hout-elemente in ons meubels.”
Ons is dol oor... dié blou boks wat Ian gemaak het – dit lyk soos ’n outydse meelblik, maar is van hout. Hier bêre hulle plastieksakke en voer vir die tuinvoëls. Dis geverf met Dulux Waterbased Enamel in die kleur Royal Regatta.
“Ons wou graag ’n vakansie-atmosfeer in die kombuis skep,” vertel die twee. En wat is dan beter as die blou van die see en die lug op ’n sonskyndag! Daarom het hulle Dulux PVA in die kleur Azure Sky 2 gekies.
Ons is dol oor...die houttafel met sy ongeverfde blad – ’n mooi kontras met die wit basis en bankies.
Swartbordverf van Modo is teen een van die mure gebruik vir ’n speelse voorkoms in dié eethoekie in die kombuis. ’n Vrolike houtkissie in die kleur Azure Sky verskaf bêreplek vir leë bottels wat herwin moet word.
In die hoofslaapkamer wou die Marais’s graag die gevoel van ’n ou Victoriaanse slaapkamer skep. “In die ou paleise, soos Versailles, het die slaapkamers dikwels ’n donker wynrooi of groen inkleding – dit is presies wat ons wou hê, maar darem sonder al die goud wat jy daar sien!” lag Lizé-Marie.
Net soos die res van die huis was die badkamer ’n verbeeldinglose wit met die kenmerkende geel vloerlyste en vensterrame. Wat wel in die vertrek se guns getel het, was die klassieke swart-en-wit teëlvloer en die outydse bad. “Ons wou net so ’n bietjie rock & roll, Pulp Fiction en Rocky Horror byvoeg!” skerts Lizé-Marie.
Dis nie nodig om net een tema regdeur jou huis te volg nie. Jy kan bloot die kleur van ’n deurlopende element, soos die vloerlyste, gebruik om al die vertrekke saam te bind.
Jy hoef nie wit by jou kleur te voeg om dit ligter te maak nie – kies bloot die heel ligste skakering op die kleurkaart, iets wat maklik is as jy voor die verskillende skakerings in die verfwinkel staan.
Vou ’n strook foelie oor die rand van die verfblik voor jy die verf uitgooi, dan bemors jy nie die hele blik nie.
Moenie dink as ’n tydskrif ’n spesifieke kleur in ’n slaapkamer gebruik het, jy dit nie in die eetkamer kan gebruik nie – dink vars en nuut.
Die buitekant van die huis was aanvanklik ’n mosterdgeel geverf. Nou is dit ’n sagte Niagara Blues 3 in Dulux Weatherguard.